b"\n_START_ARTICLE_\nVratn\xc3\xa9 lahve\n_START_SECTION_\nArgument\n_START_PARAGRAPH_\nJosef Tkaloun, un professor de literatura de 65 anys, est\xc3\xa0 fart dels seus rebels alumnes i presenta la dimissi\xc3\xb3 a l'escola. A casa, sol amb la seva esposa Eli\xc5\xa1ka, s'avorreix i decideix buscar una nova feina. Despr\xc3\xa9s de fracassar en el seu primer intent, com a repartidor de correu amb bicicleta, Josef troba finalment una feina a la secci\xc3\xb3 de recollida d'envasos retornables d'un supermercat. La feina esdev\xc3\xa9 de seguida el punt neur\xc3\xa0lgic de la seva vida, al comen\xc3\xa7ar a relacionar-se i flirtejar amb els clients. \xc3\x89s la manera que t\xc3\xa9 d'evadir-se aix\xc3\xad de la seva avorrida vida amb un matrimoni que ha perdut tota il\xc2\xb7lusi\xc3\xb3 i encant. \xc3\x89s aquesta desmoralitzadora situaci\xc3\xb3 la que provoca a Josef constants fantasies er\xc3\xb2tiques en les quals apareixen velles amigues d'ell i clientes del supermercat. Per acabar-ho d'adobar, la seva filla li aporta encara m\xc3\xa9s maldecaps en haver sigut abandonada pel seu marit, que l'ha deixada sola amb l'\xc3\xbanic fill del matrimoni._NEWLINE_Josef intenta aparellar a la seva filla amb un ex-company de l'escola mentre s'adona que el seu propi matrimoni est\xc3\xa0 a un pas de la deriva. De sobte Eli\xc5\xa1ka, qui d\xc3\xb3na classes privades d'alemany, \xc3\xa9s venerada per un vell alumne, qui li fa tota una declaraci\xc3\xb3 d'amor. Josef esdev\xc3\xa9 aleshores gel\xc3\xb3s i decideix preparar una sorpresa a la seva esposa amb motiu del 40\xc3\xa8 aniversari del seu matrimoni: es tracta d'una excursi\xc3\xb3 amb globus. La sorpresa, aix\xc3\xb2 no obstant, no es revela tal com Josef havia previst degut a un incident que provoca la p\xc3\xa8rdua de control del globus, que s'eleva amb Josef i Eli\xc5\xa1ka sols a la cabina. Ambd\xc3\xb3s volen junts sense rumb i cap a la deriva, i precisament aquesta situaci\xc3\xb3 de m\xc3\xa0xim perill ser\xc3\xa0 la que far\xc3\xa0 reconciliar finalment a la parella, que aconsegueix maniobrar el globus i improvisar un aterratge d'emerg\xc3\xa8ncia reeixit.\n_START_SECTION_\nPremis\n_START_PARAGRAPH_\nVratn\xc3\xa9 lahve va ser premiada amb el Premi del p\xc3\xbablic dels Festivals de Cinema a Karlovy Vary, Cottbus i Hamburg respectivament."